Pismo Zofke Kveder Franu Zbašniku - Kveder, Zofka (rokopisi, 1903)
2. VII. 1903Velecenj. gospod!Pošiljam Vam tu dva rokopisa. Beletrijo in umetniški referat! Hvala bogu, samo da imam ta referat z glave, saj me je že vest pekla. Priobčite ga prosim celega že v ti štev. Za drugo napišem zopet tako dolgo klobaso o celi sezoni o gledišču in potem še o najimenitnejših knjigah, ki so letos izšle. - Pozno, kaj ne? - No, ali vendar! In to je tudi že nekaj! - Tudi v »naših hribih« mi tiskajte, če je mogoče! - Za »Slovana« pišem neko poetično stvar. Imela sem nekaj drugega obljubljenega, ali to predelam za »Zvon«. »Zvon« prej prenese, kako odkritosrčnejšo besedo. Ne jezite se name, prosim Vas! Dela imam vse polno. In pomislite, še zdaj nimam vseh dokumentov za možitev. Ne, to je muka! Človek se res pri tem ne more prenagliti. - Morala sem se smejati vašemu zadnjemu pismu. Kak razloček?!  Oh, velecenjeni gospod doktor, če se z Vladom poročiva, se mu zato še nikakor ne mislim obesiti na vrat. On še nima doktorata, hoče tudi že na kaki drugi univerziteti poslušati nekaj slavnih med. avtoritet - ergo, ostane tako, kakor je že bilo. Jaz nečem stanovati skupaj z njim, jaz ga ljubim pa mu nečem biti v križ, posebno materijelno ne! O, Zofka Kvedrova se že pretolče sama še za nekaj časa, bova pa potem bolj srečna. - Prosim Vas, ali bi mi ne mogli naznaniti Lachserjev naslov v Ameriki in naslov njegovega lista?-In obvestite me z dopisnico, da ste mojo današnjo pošiljko prejeli in kaj mislite z njo storiti.- Moj naslov je: Praha I., Ulice Karoliny Světlé, 21.Priporoča se VamUdana
Keywords: korespondenca; Kveder, Zofka; pisma; Zbašnik, Fran, 1855-1935